KZN-burgemeester vrees vir sy lewe ná aanvalArgieffoto Die burgemeester van Mooirivier, KwaZulu-Natal, vrees vir sy lewe ná ŉ mislukte brandstigtingspoging Maandagaand by sy huis. Xolani Duma en sy gesin is vir rookinaseming behandel nadat onbekende persone sy huis in die vroeë oggendure bestorm het waar hy en sy gesin, insluitend ŉ eenjarige kind, geslaap het. Bande is voor die huis aan die brand gesteek en die inwoners het gesukkel om uit die huis te kom nadat die rook die huis gevul het. Die aanval kom 14 maande ná die hoof finansiële beampte van die munisipaliteit, Simo Mncwabe, doodgeskiet is toe hy sy kinders by die skool afgelaai het. Hy het vroeër doodsdreigemente ontvang. Nomusa Dube, LUR vir samewerkende regering en tradisionele sake, het die aanval op Duma se huis veroordeel. “Die departement veroordeel hierdie lafhartige gedrag ten sterkste. Ons maan wetstoepassers om die voorval dadelik te ondersoek.” Sy het gesê haar departement veroordeel onlangse aanvalle op openbare verteenwoordigers in plaaslike regering en tradisionele instansies. “Dit is heeltemal onaanvaarbaar en ŉ direkte aanval op ons demokratiese samelewing. Ons doen ŉ beroep op die polisie om die voorval vinnig te ondersoek.” Raadslid Vusi Mkhize van die Richmond-munisipaliteit is ook onlangs doodgeskiet net maande ná die munisipale bestuurder Sibusiso Sithole en adjunkburgemeester Thandazile Phoswa ook vermoor is.